《和余山南佥判清溪观荷》
宋代·释道璨

东风已老南风急，浪蕊浮花和露泣。
翠袖盈盈波上来，相向美露如玉立。
轩渠一笑俱动容，彼此一样冰雪踪。
明珠散不论斛斗，清溪化作骊龙宫。
大江以东北山北，时样新妆皆失色。
古心一寸谁得知，江上晚来数峰碧。
普天之下率土滨，容著不尽胸中春。
濂溪爱花我爱叶，难将此意轻语露。
探寻胜处到深杳，两眼眈眈天地小，
不离枝叶见花实，红白纷纷迹如扫。
膝间不著无弦琴，酒中清浊时自斟。
兴寄超然八方内，身在水流香世界。
绿云冉冉拨不开，乐地可中能许大。
中通外直真绝奇，一语能觉千古迷。
二百年后谁传衣，清溪滚滚通濂溪。